b'\n_START_ARTICLE_\nWyndham Worldwide\n_START_SECTION_\nWyndham Hotels & Resorts\n_START_PARAGRAPH_\nSuurin Wyndham Worldwiden tyt\xc3\xa4ryhti\xc3\xb6ist\xc3\xa4 on Wyndham Hotels & Resorts, joka oli hotellien m\xc3\xa4\xc3\xa4r\xc3\xa4ll\xc3\xa4 mitattuna vuonna 2015 maailman suurin hotelliyhti\xc3\xb6 7\xc2\xa0645 hotellillaan.\n_START_SECTION_\nWyndham Vacation Ownership\n_START_PARAGRAPH_\nFloridan Orlandossa p\xc3\xa4\xc3\xa4majaansa pit\xc3\xa4v\xc3\xa4 Wyndham Vacation Ownership on maailman suurimpia lomaosakeyrityksi\xc3\xa4, joka operoi noin 203 kohdetta ja niiss\xc3\xa4 yhteens\xc3\xa4 25 tuhatta yksitt\xc3\xa4ist\xc3\xa4 lomahuoneistoa. Pohjois-Amerikassa, Karibianmerell\xc3\xa4 ja etel\xc3\xa4isell\xc3\xa4 Tyynell\xc3\xa4merell\xc3\xa4 sijaitsevien lomaosakkeiden omistajia on yhteens\xc3\xa4 noin 925\xc2\xa0000.\n_START_SECTION_\nWyndham Destination Network\n_START_PARAGRAPH_\nVuoteen 2016 saakka nimell\xc3\xa4 Wyndham Exchange and Rentals tunnettu Wyndham Destination Network operoi 110\xc2\xa0000 lomaosaketta yli sadassa maassa. Siihen kuuluvat muun muassa RCI ja alun perin tanskalainen Novasol.\n_START_SECTION_\nTietomurtoskandaali\n_START_PARAGRAPH_\nYhdysvaltojen Federal Trade Commission haastoi vuonna 2012 Wyndham Worldwiden oikeuteen, kun yrityksen tietoj\xc3\xa4rjestelmist\xc3\xa4 oli varastettu vuosina 2008 ja 2009 kolmessa eri tietomurrossa 619\xc2\xa0000 kuluttajan tiedot. Tietojen avulla tehtiin rikollisia veloituksia ainakin 10,6 miljoonan dollarin arvosta. Wyndham Worldwide yritti kiist\xc3\xa4\xc3\xa4 FTC:n oikeuden haastaa yrityst\xc3\xa4 oikeuteen, mutta h\xc3\xa4visi.'